钦定古今图书集成/明伦汇编/官常典/第440卷 > 太公六韬 > 《选将》
## 钦定古今图书集成/明伦汇编/官常典/第440卷 > 太公六韬 > 《选将》

武王问太公曰：“王者举兵，简练英雄，知士之高下，为
之奈何？”太公曰：“夫士外貌不与众情相应者十五：有
贤而不肖者，有温良而为盗者，有貌恭敬而心慢者，
有外廉谨而内无恭敬者，有精精而无情者，有湛湛
而无诚者，有好谋而无决者，有如果敢而不能者，有
悾悾而不信者，有恍恍惚惚而反忠实者，有诡激而
有功效者，有外勇而内怯者，有肃肃而反易人者，有
嗃嗃而反静悫者，有势虚形劣而出外，无所不至，无
使不遂者。天下所贱，圣人所贵，凡人不知，非有大明，
不见其际。此士之外貌，不与众情相应者也。”武王曰：
“何以知之？”太公曰：“知之有八征：一曰问之以言，以观
其详；二曰穷之以辞，以观其变；三曰‘与之间谍，以观
其诚’。”四曰“明白显问，以观其德。”五曰“使之以财，以观
其廉。”六曰“试之以色，以观其贞。”七曰“告之以难，以观
其勇。”八曰“醉之以酒，以观其态。”八征皆备，则贤不肖
别矣。